Gulbarga
Gulbarga (kan. ಗುಲ್ಬರ್ಗ/ಕಲಬುರಗಿ  = Gulbarga/Kalaburagi, hind. गुलबर्ग, IAST: Gulbarga) – miestas Indijoje, vidurio Dekane, Karnatakos valstijoje, 220 km į vakarus nuo Haidarabado. Medvilnės, maisto pramonė. Yra universitetas (įk. 1980 m.), medicinos institutas. Veikia geležinkelio stotis. Yra Šaranos Basavešvaros šventykla, Gulbargos tvirtovė su mečete, budistų šventykla, sufijų šventųjų mauzoliejai. 60 % gyventojų hinduistai, 38 % – musulmonai, 1 % – krikščionys.